Anmeldelsen mot Venstre-lokalpolitikeren i 20-årene ble levert i forrige uke, skriver Klassekampen.

Jenta som har anmeldt forholdet er medlem av Unge Venstre og under den seksuelle lavalder, ifølge avisen. Klassekampen har snakket med advokatene til begge parter, og får bekreftet at saken er under etterforskning.

– Min klient vil samarbeide med politiet og bidra til at saken kan bli etterforsket raskt, sier advokat Inger Marie Sunde, som representerer den anmeldte mannen.

Han har nå trukket seg fra sine tillitsverv i Venstre og Europeisk Ungdom.

Sunde vil ikke kommentere hvordan hennes klient stiller seg til anmeldelsen.

– Ettersom det er så tidlig i etterforskningen ønsker jeg ikke å si noe om det. Han ønsker å gi sin versjon til politiet, og har ikke til hensikt å skjule noe, sier hun.

Advokat Martin Eiebakke, som er jentas bistandsadvokat, understreker at saken har blitt tatt svært alvorlig av både Venstre og Europeisk Ungdom.

– Hun er fornøyd med hvordan denne saken har blitt håndtert av organisasjonene, sier Eiebakke.